SCM Zalău a pierdut la scor de neprezentare partida din turul fazei semifinale a barajului de promovare în Liga a 2-a. SCM Zalău a jucat împotriva Unirea Ungheni, care și-a umilit adversarul pe teren propriu, cu scorul de 3-0.
Ajunsă, în sfârșit, să dispute barajul de promovare în Liga a-2-a, SCM Zalău, echipa finanțată cu un buget impresionant de Primăria Zalău, a pierdut umilitor meciul cu Unirea Ungheni, din faza tur a semifinalelor din barajul de promovare. Scorul a fost unul de neprezentare, echipa susținută din banii zălăuanilor pierzând cu 3-0 pe terenul celor de la Unirea Ungheni.
SCM Zalău beneficiază de buget și condiții de antrenament similare cu cele ale echipelor de aceeași categorie din campionatele țărilor din Europa, spre deosebire de contra-candidatele la turneul de promovare. Chiar și activitatea stadionului municipal din Zalău este programată astfel încât echipa de fotbal a municipalității să beneficieze de maximă prioritate. Însă, indiferent de condiții și de buget, SCM Zalău nu a reușit mare lucru până în acest moment, iar finanțarea excesivă a echipei de la înființare și până în prezent , risipa efectivă a banilor publici, condițiile oferite pentru a se antrena, în detrimentul tuturor celorlalte ramuri sportive care ar dori să utilizeze, așa cum este normal stadionul municipal, nu justifică rezultatul obținut. ”Gurile rele” spun, ca în multe alte rânduri, că poate nu ar fi lipsit de interes ca cineva să arunce o privire mai ageră către cotele caselor de pariuri; ar putea fi surprize de a se cunoaște rezultatul înainte de disputarea partidei. Dar, în ceea ce ne privește, ne este greu să credem ”gurile rele” .
După încheierea manșei tur a fazei semifinale a barajului de promovare în Liga 2 putem constata o singură victorie la o diferență de trei goluri, ceea ce o face pe respectiva echipă aproape calificată în faza finală. Este vorba despre Unirea Ungheni, echipa antrenată de Florentin Petre, care a umilit pe teren propriu SCM Zalău, liderul din Seria 10 antrenat de Cristian Lupuț, și el un antrenor cunoscut inclusiv la nivel de Liga 2.
Pentru a promova în divizia secundă, locurile 1 și 2 din play-off-ul seriilor din Liga 3 joacă mai întâi semifinale, apoi finale.Miercuri, 22 mai, a fost programată manșa tur a celor 10 jocuri din faza semifinală a barajului de promovare în Liga 2.
Astfel, s-au desfășurat cele 10 partide, având rezultatele:
- B1: CSM Focșani 2007 – CSM Bucovina Rădăuți 2-0
- B2: ACS FC Bacău – AFC Metalul Buzău 1-0
- B3: SC Popești-Leordeni – CS Afumaţi 0-1
- B4: AFC Dunărea 2005 Călărași – CS Dinamo Bucureşti 1-3
- B5: ACS Vedița Colonești – AFC Câmpulung-Muscel 2022 0-0
- B7: SSU Politehnica Timișoara – CSC Ghiroda şi Giarmata Vii 0-2
- B8: ACSO Filiași – FC Bihor Oradea 1-1
- B9: CSM Sighetu Marmației – CS Gloria 2018 Bistrița-Năsăud 0-0
- B10: CS Unirea Ungheni 2018 – SCM Zalău 3-0
Returul se va disputa sâmbătă, 25 mai, toate partidele desfășurându-se cu începere de la ora 17:30. În etapa finală a barajelor, ce urmează să se dispute tot în dublă manșă (1 și 5 iunie), învingătoarele din semifinale vor fi împerecheate astfel:
- Învingătoarea B1 v Învingătoarea B2
- Învingătoarea B3 v Învingătoarea B4
- Învingătoarea B5 v Învingătoarea B6
- Învingătoarea B7 v Învingătoarea B8
- Învingătoarea B9 v Învingătoarea B10
Câștigătoarele celor cinci finale vor promova direct în ediția 2024-2025 a Ligii 2. În conformitate cu modificarea aprobată în şedinţa Comitetului Executiv al Federației Române de Fotbal din 13 iulie 2023, prima echipă din fiecare împerechere din cadrul finalelor va fi gazdă în meciul tur.
Ca urmare a trecerii la un sistem competiţional cu 22 de echipe în Liga 2 din sezonul 2024-2025, al şaselea loc promovabil din Liga 3 va fi ocupat de o echipă dintre învinsele în finalele barajelor.
Aceasta va fi desemnată printr-o competiție formată din semifinale și finală ,cu un singur joc pe terenul primei extrase la „împerechere”, la care vor participa cele mai bune 4 dintre cele 5 echipe învinse în finalele barajelor , iar un clasament al acestora va fi făcut luând în calcul toate punctele acumulate în cele 4 meciuri de baraj disputate: finale și semifinale.